**Szám:** ÖNK/1-6/2025.

**ELŐTERJESZTÉS**

**Veszprém Megyei Jogú Város Önkormányzata**

**2025. június 26-i**

**Közgyűlésére**

**Tárgy:** Döntés a Veszprém-Balaton 2026 – Európa sportrégiója pályázat tartalmának, célkitűzésének elfogadásáról

**Előterjesztő:** Porga Gyula polgármester

**Az előterjesztés előkészítésében részt vett:** Takács Zoltán irodavezető

A döntés meghozatala **egyszerű** többséget igényel.

**Az előterjesztés törvényességi felülvizsgálatát végezte:**

dr. Lohonyai Bernadett

aljegyző, irodavezető

**Tisztelt Közgyűlés!**

Veszprém városa nemcsak kulturális és történelmi jelentőségével emelkedik ki Magyarország térképén, hanem sportéletének sokszínűségével és eredményességével is. A város sportélete szerteágazó: számos sportegyesület és szabadidősport-esemény biztosít lehetőséget a mozgásra és a közösségi élményekre minden korosztály számára.

A város sportinfrastruktúrája folyamatosan fejlődik, ami hozzájárul ahhoz, hogy mind a profi, mind az amatőr sportolók számára ideális környezetet biztosítson. A veszprémiek sport iránti elkötelezettsége és a közösség összetartó ereje teszi igazán különlegessé a város sportkultúráját.

A Veszprém-Balaton 2023 Európa Kulturális Fővárosa program sikeres megvalósítását követően újabb közös megmérettetésre indulhat Veszprém és térsége. Az EKF során kialakult, 116 települést összefogó régiós együttműködés a programsorozat egyik legnagyobb eredménye. Hosszú távú céljaink közé tartozik ennek a régiót átszövő erős kapcsolatrendszernek a fenntartása, szükség esetén új tartalommal való megtöltése. Ezért határozta el Veszprém városa, hogy újra egy kezdeményezés élére áll, és ezt az erős kapcsolatrendszert felhasználva indul el az „Európa Sportrégiója 2026” elismerésért.

A cím odaítéléséről az Európai Fővárosok és Városok Sportszövetsége, a brüsszeli székhelyű ACES dönt, mely az Európai Bizottság és az UNESCO hivatalos partnere. A címet minden évben több kategóriában írják ki, és több pályázó is elnyerheti, egy országból azonban évente csak egy pályázó jelentkezését fogadják el kategóriánként. Az előzetes jelentkezés a szándéknyilatkozat aláírásával és nevezési díj kifizetésével válik teljessé. Ezt a két feltételt Veszprém már teljesítette. A pályázat előkészítését és koordinálását a Veszprém-Balaton 2023 Zrt., az előkészítési munkák szakmai irányítását pedig Kiss Balázs, Veszprém 1996-os olimpiai bajnoka végzi.

A pályázat öt alapelv mentén épül fel:

* Örömmel végzett mozgás: a mozgás mindenki számára élvezetes és elérhető.
* Teljesítmény motiváltság: törekvés a legjobbra, akár a mindennapi mozgásban is.
* Közösségi érzés: a sport erősíti a közösségi kapcsolatokat és összekapcsol minket.
* Fair play és sportszerűség: tiszteljük egymást, és tanuljunk a tiszta játékról.
* Az egészség javítása: a rendszeres mozgás hosszú távon egészségesebb és boldogabb életet eredményez.

A pályázat benyújtásra került, a pályázati anyag összeállítása során több intézmény, civil szervezet és sportegyesület is közreműködött.

A pályázat célja, hogy elismerje és láthatóvá tegye városunk sportéletét, fejlesztéseit, valamint a közösségi egészségmegőrzés terén elért eredményeit.

A pályázat tartalmát bemutató kivonatot a határozati javaslat melléklete tartalmazza.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjen.

**Veszprém,** 2025. június 25.

**Porga Gyula**

**HATÁROZATI JAVASLAT**

**Veszprém Megyei Jogú Város Önkormányzata Közgyűlésének**

**…/2025. (…….) határozata**

**a Veszprém-Balaton 2026 – Európa sportrégiója pályázat tartalmának, célkitűzésének elfogadásáról**

Veszprém Megyei Jogú Város Önkormányzatának Közgyűlése megtárgyalta a *„Döntés a Veszprém-Balaton 2026 – Európa sportrégiója pályázat tartalmának, célkitűzésének elfogadásáról”* című előterjesztést, és az alábbi döntést hozta:

1. Veszprém Megyei Jogú Város Önkormányzatának Közgyűlése elkötelezett az „Európa Sportrégiója 2026” cím elnyerésében.
2. Veszprém Megyei Jogú Város Önkormányzatának Közgyűlése jelen határozattal is kinyilvánítja, hogy a határozat mellékletét képező pályázati összefoglaló szerinti pályázati célkitűzésekkel, a pályázat tartalmával egyetért.
3. Veszprém Megyei Jogú Város Önkormányzatának Közgyűlése felkéri a polgármestert, hogy jelen döntésről tájékoztassa a Veszprém-Balaton 2023 Zrt.-t.

**Határidő:** 3. pont: 2025. június 30.

**Felelős:** Porga Gyula polgármester

**A végrehajtás előkészítéséért felelős köztisztviselő:**

Takács Zoltán irodavezető

**Veszprém,** 2025. június 26.

|  |  |
| --- | --- |
| **Porga Gyula s.k.**  polgármester | **dr. Dancs Judit s.k.**  jegyző |